

**MINISTERUL FINANŢELOR МИНИСТЕРСТВО ФИНАНСОВ** **AL REPUBLICII MOLDOVA** **РЕСПУБЛИКИ МОЛДОВА**

# O R D I N

**П Р И К А З**

*„ ” 2020* **or. Chişinău** nr.\_\_\_\_\_

**г. Кишинев**

|  |
| --- |
| ÎNREGISTRAT:  Ministerul Justiției  nr. de înregistrare \_\_\_\_\_\_  din \_\_\_\_\_\_\_\_\_\_\_\_\_ 2020  \_\_\_\_\_\_\_\_\_\_\_\_\_\_\_\_\_\_\_\_\_  Fadei NAGACEVSCHI |

***Cu privire la aprobarea Regulamentului privind***

***activitatea de audit intern prin asociere***

În vederea realizării prevederilor art.19 alin.(1) și art.29 lit.h) din Legea privind controlul financiar public intern nr.229/2010 (Republicată: Monitorul Oficial al Republicii Moldova, 2019, nr.86–92, art.140),

**ORDON:**

1. Se aprobă Regulamentul privind activitatea de audit intern prin asociere (se anexează).
2. Prezentul ordin intră în vigoare la data publicării în Monitorul Oficial al Republicii Moldova.

**Viceprim-ministru,**

**Ministru al Finanțelor Serghei PUȘCUȚA**

Aprobat prin Ordinul ministrului finanţelor

nr. \_\_\_ din \_\_\_\_\_\_\_\_\_\_\_\_\_\_\_2020

**REGULAMENT**

**privind activitatea de audit intern prin asociere în sectorul public**

**Secțiunea 1**

**Dispoziții generale**

**1.** Regulamentul privind activitatea de audit intern prin asociere în sectorul public (în continuare, Regulament) are ca scop stabilirea cadrului general de organizare și desfășurare a activității de audit intern în entitățile publice prin asociere.

**2.** Prevederile Regulamentului se aplică entităților publice, care nu dispun de subdiviziune de audit intern proprie în structura organizatorică și nu se află în subordinea unui organ central de specialitate a administrației publice sau a unei autorități a administrației publice locale de nivelulul al doilea.

**3.** Prevederile Regulamentului nu se aplică ministerelor, Casei Naționale de Asigurări Sociale, Companiei Naționale de Asigurări în Medicină și autorităților administrației publice locale de nivelul al doilea, aceste entități fiind obligate să instituie în structura sa organizatorică subdiviziune de audit intern, în conformitate cu prevederile Legii nr.229 / 2010 privind controlul financiar public intern.

**4.** În sensul prezentului Regulament se utilizează următoarele noțiuni:

*Acord de cooperare* – act juridic încheiat între două sau mai multe entităţi publice, care convin să se asocieze reciproc pentru asigurarea activităţii de audit intern, prin care sunt stabilite drepturile şi obligaţiile fiecărei părți, precum şi modalitatea de decontare a cheltuielilor generate de desfăşurarea activităţii de audit intern;

*Adunarea reprezentanților* – organul decizional, alcătuit din reprezentanţii entităţilor publice partenere și entității publice organizatoare, care decide cu privire la modul de organizare și funcţionare a activităţii de audit intern;

*Entitate publică organizatoare* – entitatea publică care îşi asumă responsabilitatea organizării și coordonării activităţii de audit intern, pentru toate entităţile publice partenere asociate;

*Entitate publică parteneră* – entitatea publică semnatară a acordului de cooperare, care îşi asigură funcţia de audit intern prin utilizarea serviciilor subdiviziunii de audit intern, instituită la nivelul entității publice organizatoare;

*Subdiviziune de audit intern* – subdiviziune structurală creată în cadrul entității publice organizatoare, care desfășoară activitatea de audit intern pentru toate entitățile publice partenere asociate.

**5.** Organizarea și desfășurarea activităţii de audit intern prin asociere respectă următoarele principii:

a) independenţa – în procesul de asociere întru desfășurarea activităţii de audit intern se respectă independenţa juridică, decizională şi financiară a fiecărei entităţi publice partenere;

b) confidențialitatea – auditorii interni angajaţi în cadrul subdiviziunii de audit intern prin asociere nu divulgă date, informații, fapte sau situaţii pe care le-au constatat în cadrul desfășurării misiunilor de audit intern; beneficiarul unic al informaţiilor colectate, analizate şi prelucrate, precum şi al documentelor elaborate pe perioada de desfășurare a misiunii de audit intern este entitatea publică parteneră în cadrul căreia s-a realizat misiunea de audit intern;

c) echilibrul – subdiviziunea de audit intern se dimensionează astfel încât să se asigure realizarea activităţii de audit intern pentru toate entităţile publice partenere;

d) solidaritatea – fondurile necesare finanțării activității de audit intern sunt suportate în cote egale de toate entitățile publice partenere semnatare ale acordului de cooperare;

e) unicitatea – entitatea publică organizatoare este parte a unui singur acord de cooperare în relaţia sa cu entităţile publice partenere și instituie o singură subdiviziune de audit intern; la rîndul lor, entitățile publice partenere sunt semnatare și parte a unui singur acord de cooperare încheiat pe parcursul unui exercițiu financiar;

f) cooperarea – deciziile cu privire la organizarea și funcţionarea subdiviziunii de audit intern se iau de către entităţile publice partenere în cadrul Adunării reprezentanților și se pun în aplicare de către conducătorul entității publice organizatoare.

**Secțiunea a 2-a**

**Organizarea și desfășurarea activității de audit intern prin asociere**

**6.** Organizarea, planificarea, realizarea şi raportarea activităţii de audit intern prin asociere este asigurată conform prevederilor Legii nr.229/2010 privind controlul financiar public intern și cadrului normativ secundar în domeniu.

**7.** Organizarea și desfășurarea activității de audit intern prin asociere se realizează în cadrul entităţilor publice care nu au instituită o subdiviziune de audit intern în propria structură.

**8.** Auditul intern prin asociere se realizează în baza unui acord de cooperare încheiat între două sau mai multe entități publice, care cooperează pentru asigurarea activității de audit intern pentru fiecare dintre acestea.

**9.** Auditul intern prin asociere este realizat de o subdiviziune de audit intern instituită în structura entității publice organizatoare.

**10.** Criteriul de bază luat în considerare la constituirea subdiviziunii de audit intern prin asociere este gruparea liberă a mai multor entităţi publice partenere, pe zone geografice, în domenii similare, pentru organizarea și desfșurarea activității de audit intern cost-eficiente.

**11.** Conducerea entității publice organizatoare în cadrul căreia se instituie subdiviziunea de audit intern îşi asumă responsabilitatea organizării şi asigurării condițiilor necesare desfăşurării activităţii de audit pentru entităţile publice partenere, în conformitate cu deciziile adoptate în cadrul Adunării reprezentanților.

**12.** Subdiviziunea de audit intern se instituie în subordinea directă a conducătorului entității publice organizatoare.

**13.** Subdiviziunea de audit intern are subordonare administrativă faţă de entitatea publică organizatoare, iar faţă de entităţile publice partenere răspunde în legătură cu planificarea şi realizarea misiunilor de audit intern şi comunicarea rezultatelor.

**14.** Structura şi dimensiunea subdiviziunii de audit intern se stabilesc, de comun acord, de către conducătorii entităţilor publice partenere.

**15.** Subdiviziunea de audit intern din cadrul entității publice organizatoare are rolul de a planifica şi realiza auditul intern conform necesităţilor de audit ale fiecărei entităţi publice partenere.

**16.** Entitatea publică organizatoare este responsabilă de selectarea şi angajarea personalului în cadrul subdiviziunii de audit intern.

**17.** Activitatea subdiviziunii de audit intern nu se supune imixtiunilor din partea conducerii entității publice organizatoare sau entității publice partenere, pe tot parcursul derulării activității de audit intern.

**18.** Conducătorul subdiviziunii de audit intern este responsabil de organizarea şi desfăşurarea activităţii de audit intern.

**19.** Planificarea activităţii de audit intern prin asociere respectă următoarele cerințe specifice:

a) la nivelul fiecărei entităţi publice partenere se elaborează planul strategic şi planul anual al activității de audit intern, care sunt aprobate de conducătorul entităţii publice respective;

b) la elaborarea planului strategic şi a planului anual al activității de audit intern se au în vedere cerinţele cadrului normativ în domeniu, precum şi preocupările conducătorilor entităţilor publice partenere;

c) planurile strategice şi planurile anuale ale activității de audit intern elaborate la nivelul fiecărei entităţi publice partenere se centralizează la nivelul entității publice organizatoare şi se aprobă în cadrul adunării reprezentanților;

d) planificarea misiunilor de audit intern se realizează în mod echitabil pentru toate entităţile publice partenere, în funcţie de necesitățile acestora şi de resursele de audit disponibile;

e) reprezentanţii entităţilor publice partenere, în cazuri temeinic argumentate, pot solicita realizarea de misiuni de audit intern ad hoc, cu actualizarea ulterioară a planului anual.

**20.** Raportarea în audit intern prin asociere respectă următoarele cerințe specifice:

a) constatările, concluziile şi recomandările de audit sunt aduse exclusiv la cunoştinţa reprezentanţilor entităţii publice în cadrul căreia se desfăşoară misiunea de audit intern;

b) raportul de audit intern este prezentat exclusiv conducătorului entităţii publice partenere în cadrul căreia s-a desfășurat misiunea de audit intern;

c) entitatea publică parteneră elaborează un plan de acţiuni pentru implementarea recomandărilor de audit, care se aprobă de conducătorul entităţii publice respective;

d) entitatea publică parteneră informează periodic subdiviziunea de audit intern din cadrul entității publice organizatoare despre stadiul implementării recomandărilor de audit;

e) raportul anual al activităţii de audit intern se elaborează la nivelul fiecărei entităţi publice partenere și se aprobă de conducătorul entităţii publice respective;

f) rapoartele anuale privind activitatea de audit intern elaborate la nivelul fiecărei entităţi publice partenere se centralizează la nivelul entității publice organizatoare, se aprobă în cadrul Adunării reprezentanților şi se prezintă anual Ministerului Finanțelor în termenul stabilit.

**Secțiunea a 3-a**

**Acordul de cooperare în domeniul auditului intern**

**21.** Formatul standard minim al acordului de cooperare este prevăzut în anexă.

**22.** Acordul de cooperare se încheie pe perioadă nedeterminată și intră în vigoare la data semnării acestuia de către conducătorii entităţilor publice partenere şi de către conducătorul entității publice organizatoare.

**23.** Entitatea publică organizatoare informează Ministerul Finanțelor despre instituirea unei subdiviziuni de audit intern în scopul asocierii, precum și despre încheierea, modificarea sau încetarea acordului de cooperare.

**24.** Entitatea publică poate adera la un acord de cooperare pentru asigurarea activității de audit intern în baza actului administrativ emis de către organul ierarhic superior, la propunerea conducerii entității publice.

**25.** Modificarea acordului de cooperare se efectuează doar cu acceptul părţilor, prin emiterea acordurilor adiţionale, semnate de toţi reprezentanţii entităţilor publice partenere.

**26.** La un acord de cooperare deja existent pot adera noi entităţi publice, inclusiv cele retrase anterior, cu condiția respectării prevederilor acordului de cooperare.

**27.** Retragerea din acordul de cooperare se poate realiza la sfârşitul exerciţiului financiar, în caz contrar entitatea publică în cauză asumându-şi responsabilitatea suportării cheltuielilor care îi revin pentru întregul exerciţiu financiar.

**28.** Decizia de retragere din acordul de cooperare este aprobată prin actul administrativ al organulul ierarhic superior al entității publice care se retrage, emis la propunerea conducerii acesteia și se pune în aplicare începând cu data de 1 ianuarie a anului următor de gestiune.

**29.** Entitatea publică organizatoare se poate retrage din acordul de cooperare numai la încetarea acestuia. Încetarea acordului de cooperare se realizează în unanimitate și numai cu acceptul tuturor entităţilor publice partenere, în baza actului administrativ emis de către organele ierarhic superioare, la propunerea acestora.

**30.** Reprezentanţii entităţilor publice partenere se întrunesc în cadrul Adunării reprezentanților, care are ca scop:

a) organizarea şi dimensionarea adecvată a subdiviziunii de audit intern;

b) aprobarea procedurilor privind desfășurarea activităţii de audit intern și a Programului de de asigurare și îmbunătățire a activității de audit intern;

c) retragerea sau primirea de noi membri;

d) analiza şi revizuirea acordului de cooperare;

e) aprobarea planului strategic și planului anual al activității de audit intern, inclusiv a actualizărilor intervenite în cursul anului;

f) analiza rezultatelor asocierii şi aprobarea raportului anual de activitate;

g) excluderea din acordul de cooperare a entităților publice partenere ce nu își îndeplinesc obligațiile financiare;

h) încetarea acordului de cooperare.

**31.** Reprezentarea entității publice în cadrul Adunării reprezentanților se asigură de către conducătorul acesteia sau persoana împuternicită corespunzător în temeiul unui act administrativ emis de conducătorul entității publice.

**Secțiunea a 4-a**

**Cheltuielile aferente activității de audit intern prin asociere**

**32.** Cheltuielile privind organizarea şi funcţionarea subdiviziunii de audit intern prin asociere sunt repartizate în mod corespunzător, pe fiecare entitate publică parteneră, în funcţie de numărul de zile/auditor prestate şi sunt specificate în acte adiționale, întocmite anual la acordul de cooperare.

**33.** Entităţile publice partenere, beneficiare ale activităţii de audit intern achită contravaloarea cheltuielilor după finalizarea misiunilor de audit intern, în baza facturii emise de entitatea publică organizatoare.

**34.** Cheltuielile decontate de către entitatea publică organizatoare şi entităţile publice partenere includ:

a) cheltuielile aferente remunerării muncii auditorilor interni care au realizat misiunile de audit intern;

b) cheltuielile pentru achitarea concediilor de odihnă, de studii și medicale, conform prevederilor actelor normative din domeniu;

c) obligaţiile către bugetul public național, rezultate în urma acordării drepturilor salariale;

d) cheltuielile privind deplasarea auditorilor interni pentru realizarea misiunilor de audit intern;

e) cheltuielile logistice, legate de organizarea și desfășurarea activității de audit intern;

f) cheltuielile privind dezvoltarea profesională continuă a auditorilor interni.

**35.** Drepturile salariale ale auditorilor interni din cadrul subdiviziunii de audit intern se stabilesc conform principiilor, regulilor și procedurilor sistemului unitar de salarizare în sectorul bugetar și în raport cu ierarhia funcțiilor din cadrul subdiviziunii de audit intern.

**36.** Entitatea publică parteneră estimează costurile necesare realizării activităţii de audit intern şi asigură planificarea acestor cheltuieli în bugetul propriu.

**37.** Entitatea publică organizatoare asigură evidenţa misiunilor de audit intern desfășurate, precum și a cheltuielilor legate de organizarea și desfășurarea activității subdiviziunii de audit intern.

**38.** Entitatea publică organizatoare are obligaţia să înregistreze în evidența contabilă operațiunile economico-financiare, care derivă din acordul de cooperare, precum şi să prezinte rapoarte conform prevederilor legislației.

**39.** Mijloacele financiare încasate de entitatea publică organizatoare de la entităţile publice partenere, aferente activităţii de audit intern realizate se reflectă la încasări de la prestarea serviciilor cu plată (venituri colectate).

**40.** Mijloacele financiare transferate de către entitatea publică parteneră, în baza facturii fiscale emise de către entitatea publică organizatoare, se reflectă la servicii neatribuite altor alineate.

**41.** Entitatea publică organizatoare elaborează anual un raport cu privire la formarea şi utilizarea fondurilor privind organizarea şi funcţionarea subdiviziunii de audit intern, care se integrează în raportul anual privind activitatea de audit intern.

**Secțiunea a 5-a**

**Drepturi și obligații în auditul intern prin asociere**

**42.** Părțile implicate în procesul de asociere pentru asigurarea funcției de audit intern sînt:

a) Ministerul Finanţelor;

b) entitatea publică organizatoare;

c) entitatea publică parteneră;

d) subdiviziunea de audit intern instituită în cadrul entității publice organizatoare.

**43.** Ministerul Finanțelor îndeplinește următoarele atribuţii:

a) elaborează și actualizează formatul standard minim al acordului de cooperare;

b) asigură îndrumarea necesară pentru încheierea acordurilor de cooperare şi oferă suport în implementarea acestora;

c) oferă suport subdiviziunilor de audit intern instituite în cadrul entităților publice organizatoare în asigurarea funcției de audit intern prin asociere;

d) oferă suport în dezvoltarea profesională continuă a auditorilor interni care îşi desfăşoară activitatea prin asociere;

e) evaluează activitatea subdiviziunilor de audit intern şi înaintează măsurile corective necesare, în cooperare cu conducătorul entității publice organizatoare;

f) ține evidența tuturor acordurilor de cooperare.

**44.** Entitatea publică organizatoare are dreptul:

a) să propună excluderea din acordul de cooperare a entităților publice partenere care nu își îndeplinesc la timp obligațiile financiare stipulate în acordul de cooperare;

b) să încaseze contribuția financiară pentru funcția de audit intern exercitată prin asociere.

**45.** Entitatea publică organizatoare are obligația:

a) să organizeze şi să asigure funcționarea unei subdiviziuni de audit intern, conform deciziei Adunării reprezentanților, care să acopere necesităţile de audit pentru toate entităţile publice partenere;

b) să asigure procesul de recrutare şi de angajare a personalului pentru subdiviziunea de audit intern, conform deciziei Adunării reprezentanților;

c) să asigure spaţiul şi dotarea tehnico-materială necesare desfăşurării activităţii subdiviziunii de audit intern;

d) să asigure resursele necesare pentru dezvoltarea profesională continuă a auditorilor interni;

e) să respecte principiile exercitării activităţii de audit intern prin asociere;

f) să informeze Ministerul Finanțelor despre instituirea subdiviziunii de audit intern, precum și despre încheierea, modificarea sau încetarea acordului de cooperare;

g) să remită Ministerului Finanțelor o copie a acordului de cooperare, în termen de 10 zile din data încheierii sau modificării acestuia;

h) să asigure organizarea și desfășurarea ședințelor Adunării reprezentanților.

**46.** Entitatea publică parteneră are dreptul:

a) să propună misiuni de audit intern de asigurare și de consiliere, în vederea includerii lor în planul anual al activității de audit intern;

b) să beneficieze de funcția de audit intern, conform planului strategic și planului anual al activității de audit intern;

c) să solicite efectuarea misiunilor ad-hoc de audit intern, în funcție de resursele disponibile în cadrul subdiviziunii de audit intern;

d) să fie unicul beneficiar al informațiilor colectate, analizate și prelucrate, precum și al documentelor elaborate pe perioada desfășurării misiunii de audit intern.

**47.** Entitatea publică parteneră are obligaţia:

a) să participe, prin reprezentantul desemnat, la Adunarea reprezentanților;

b) să asigure condiţiile pentru buna desfășurare a activităţii de audit intern;

c) să furnizeze date, informaţii şi copii ale documentelor, solicitate de auditorii interni, necesare planificării şi realizării misiunilor de audit intern;

d) să asigure accesul auditorilor interni la date, informaţii, documente și persoane, în vederea realizării misiunii de audit intern, a cărei beneficiar este;

e) să implementeze, în baza unui Plan de acțiuni, recomandările de audit oferite, în rezultatul misiunilor de audit desfășurate în cadrul entității;

f) să respecte principiile exercitării activităţii de audit intern prin asociere;

g) să achite cheltuielile aferente auditului intern exercitat prin asociere.

**48.** Subdiviziunea de audit intern instituită în cadrul entității publice organizatoare are dreptul:

a) să obţină suportul necesar din partea personalului şi conducerii entităților publicepartenere;

b) să dispună de acces liber în încăperile entităţilor publice partenere;

c) să primească şi să examineze documentele şi datele relevante în format electronic, inclusiv să solicite copiile şi extrasele documentelor menţionate şi să ridice documentele în original, eliberînd, la solicitare, o copie şi o notă de recepţionare;

d) să solicite şi să primească informaţii şi explicaţii de la personalul şi conducerea entităților publice partenere;

e) să elaboreze, în caz de necesitate, proceduri pentru desfăşurarea activităţii de audit intern prin asociere;

f) să informeze conducerea entităţilor publice partenere despre cele mai recente tendinţe şi practici de succes în domeniul auditului intern şi să propună măsuri de aliniere la acestea;

g) să propună soluții de optimizare a activității de audit intern.

**49.** Subdiviziunea de audit intern instituită în cadrul entității publice organizatoare are obligația:

a) să activeze în conformitate cu prevederile cadrului normativ şi principiile fundamentale ale activităţii de audit intern;

b) să elaboreze Carta de audit intern şi Programul de asigurare şi îmbunătăţire a calităţii activităţii de audit intern;

c) să planifice şi să raporteze activitatea de audit intern, inclusiv rezultatele misiunilor de audit intern, în modul şi forma stabilite de către Ministerul Finanţelor;

d) să elaboreze planul anual al activității de audit intern pentru fiecare entitate publică parteneră;

e) să monitorizeze şi să raporteze implementarea recomandărilor de audit;

f) să informeze în scris conducerea entităţii publice partenere sau, după caz, organele de drept competente privind descoperirea unor indicii de potenţiale fraude şi corupţie;

g) să informeze managerul entităţii publice organizatoare şi, după caz, Ministerul Finanţelor cu privire la prejudiciile aduse independenţei sau obiectivităţii activităţii de audit intern;

h) să remită Ministerului Finanţelor copia Cartei de audit intern, copia Planului strategic al activităţii de audit intern, copia Planului anual al activităţii de audit intern, copia Programului de asigurare şi îmbunătăţire a calităţii activităţii de audit intern, precum şi copia procedurilor pentru desfăşurarea activităţii de audit intern prin asociere;

i) să îmbunătăţească cunoştinţele, priceperea şi alte competenţe necesare ale auditorilor interni prin participarea, anual, la diverse forme de dezvoltare profesională continuă în domeniu, cu o durată de cel puţin 40 de ore academice, cu excepţia perioadei de suspendare a activităţii.

*Anexă la Regulamentul privind activitatea de*

*audit intern prin asociere în sectorul public*

**ACORD CADRU DE COOPERARE**

**în domeniul auditului intern**

**A. Preambul**

**A.1.** Scopul prezentului acord de cooperare este de a asigura organizarea și funcționarea activității de audit intern pentru fiecare entitate publică parte a acordului.

**A.2.** Organizarea şi funcționarea activităţii de audit intern prin asociere se realizează în baza evaluării riscurilor, în condiția în care obiectul auditului este supus unor riscuri medii și majore.

**A.3.** Prezentul acord de cooperare este încheiat în conformitate cu prevederile Legii nr.229/2010 privind controlul financiar public intern și Regulamentului privind activitatea de audit intern prin asociere aprobat prin Ordinul ministrului finanțelor nr.\_\_\_/2020.

**B. Organizator**

**B.1.** Entitatea publică \_\_\_\_\_\_\_\_\_\_\_\_\_\_\_\_\_, cu sediul în \_\_\_\_\_\_\_\_\_\_\_\_\_\_\_\_\_, reprezentată prin dl / dna \_\_\_\_\_\_\_\_\_\_\_\_\_\_\_\_\_, avînd funcţia de \_\_\_\_\_\_\_\_\_\_\_\_\_\_\_\_\_, în baza \_\_\_\_\_\_\_\_\_\_\_\_\_\_\_\_\_, în calitate de *entitate publică organizatoare*, și

**C. Părţile acordului de cooperare**

**C.1.** Entitatea publică \_\_\_\_\_\_\_\_\_\_\_\_\_\_\_\_\_, cu sediul în \_\_\_\_\_\_\_\_\_\_\_\_\_\_\_\_\_, reprezentată prin dl / dna \_\_\_\_\_\_\_\_\_\_\_\_\_\_\_\_\_, avînd funcţia de \_\_\_\_\_\_\_\_\_\_\_\_\_\_\_\_\_, în baza \_\_\_\_\_\_\_\_\_\_\_\_\_\_\_\_\_, în calitate de *entitate publică parteneră*;

**C.2.** Entitatea publică \_\_\_\_\_\_\_\_\_\_\_\_\_\_\_\_\_, cu sediul în \_\_\_\_\_\_\_\_\_\_\_\_\_\_\_\_\_, reprezentată prin dl / dna \_\_\_\_\_\_\_\_\_\_\_\_\_\_\_\_\_, avînd funcţia de \_\_\_\_\_\_\_\_\_\_\_\_\_\_\_\_\_, în baza \_\_\_\_\_\_\_\_\_\_\_\_\_\_\_\_\_, în calitate de *entitate publică parteneră*;

**C.3.** …

convin să încheie următorul acord în baza căruia stabilesc să se asocieze întru realizarea activității de audit intern spre beneficiul tuturor entităţilor publice partenere, denumit în continuare acord de cooperare, prin care prevăd următoarele:

**CAPITOLUL I**

**Obiectul acordului de cooperare**

**1.1.** Obiectul prezentului acord îl constituie asocierea entităţilor publice partenere în vederea organizării şi exercitării activității de audit intern.

**1.2.** Prezentul acord de cooperare stabileşte:

a) drepturile şi obligaţiile părţilor;

b) modul de organizare și funcționare a Adunării reprezentanților;

c) clauzele cu privire la gestiunea resurselor umane și financiare;

d) aspectele privind confidențialitatea datelor şi informaţiilor.

**CAPITOLUL II**

**Drepturi şi obligaţii**

**2.1.** Entitatea publică parteneră are dreptul:

a) să propună misiuni de audit intern de asigurare și de consiliere, în vederea includerii lor în planul anual al activității de audit intern;

b) să beneficieze de funcția de audit intern, conform Planului strategic și Planului anual al activității de audit intern;

c) să solicite efectuarea misiunilor ad-hoc de audit intern, în funcție de resursele disponibile în cadrul subdiviziunii de audit intern;

d) să fie unicul beneficiar al informațiilor colectate, analizate și prelucrate, precum și al documentelor elaborate pe perioada desfășurării misiunii de audit intern.

**2.2.** Entitatea publică parteneră are obligaţia:

a) să participe, prin reprezentantul desemnat, la Adunarea reprezentanților;

b) să asigure condiţiile pentru buna desfășurare a activităţii de audit intern;

c) să furnizeze date, informaţii şi copii ale documentelor, solicitate de auditorii interni, necesare planificării şi realizării misiunilor de audit intern;

d) să asigure accesul auditorilor interni la date, informaţii, documente și persoane, în vederea realizării misiunii de audit intern, a cărei beneficiar este;

e) să implementeze, în baza unui Plan de acțiuni, recomandările de audit oferite, în rezultatul misiunilor de audit desfășurate în cadrul entității;

f) să respecte principiile exercitării activităţii de audit intern prin asociere;

g) să achite cheltuielile aferente auditului intern exercitat prin asociere.

**2.3.** Entitatea publică organizatoare are dreptul:

a) să propună excluderea din acordul de cooperare a entităților publice partenere care nu își îndeplinesc la timp obligațiile financiare stipulate în acordul de cooperare;

b) să încaseze contribuția financiară pentru funcția de audit intern exercitată prin asociere.

**2.4.** Entitatea publică organizatoare are obligația:

a) să organizeze şi să asigure o subdiviziune de audit intern funcțională, conform deciziei Adunării reprezentanților, care să acopere necesităţile de audit pentru toate entităţile publice partenere;

b) să asigure procesul de recrutare şi de angajare a personalului pentru subdiviziunea de audit intern, conform deciziei Adunării reprezentanților;

c) să asigure spaţiul şi dotarea tehnico-materială necesare desfăşurării activităţii subdiviziunii de audit intern;

d) să asigure resursele necesare pentru dezvoltarea profesională continuă a auditorilor interni;

e) să respecte principiile exercitării activităţii de audit intern prin asociere;

f) să informeze Ministerul Finanțelor despre instituirea subdiviziunii de audit intern, precum și despre încheierea, modificarea sau încetarea acordului de cooperare;

g) să remită Ministerului Finanțelor o copie a acordului de cooperare, în termen de 10 zile din data încheierii sau modificării acestuia;

h) să asigure organizarea și desfășurarea ședințelor Adunării reprezentanților.

**CAPITOLUL III**

**Organizarea și funcționarea Adunării reprezentanților**

**3.1.** Adunarea reprezentanţilor este organul decizional, alcătuit din reprezentanţii entităţilor publice partenere și entității publice organizatoare, care decide cu privire la modul de organizare și funcţionare a activităţii de audit intern.

**3.2.** Adunarea reprezentanților se reunește în şedinţe de lucru pentru examinarea aspectelor legate de:

a) organizarea şi dimensionarea adecvată a subdiviziunii de audit intern;

b) aprobarea procedurilor privind desfășurarea activităţii de audit intern și a Programului de de asigurare și îmbunătățire a activității de audit intern;

c) retragerea sau primirea de noi membri;

d) analiza şi revizuirea acordului de cooperare;

e) aprobarea planului strategic și planului anual al activității de audit intern, inclusiv a actualizărilor intervenite în cursul anului;

f) analiza rezultatelor asocierii şi aprobarea raportului anual de activitate;

g) excluderea din acordul de cooperare a entităților publice partenere ce nu își îndeplinesc obligațiile financiare;

h) încetarea acordului de cooperare.

**3.3.** Conducătorul entității publice organizatoare prezidează ședințele Adunării reprezentanților.

**3.4.** Rezultatele ședințelor Adunării reprezentanților sunt documentate prin procese-verbale semnate de participanți și repartizate tuturor entităților publice semnatare ale acordului de cooperare.

**3.5.** Adunarea reprezentanților se întrunește cel puțin anual.

**CAPITOLUL IV**

**Intrarea în vigoare, durata, modificarea şi încetarea acordului de cooperare**

**4.1.** Prezentul acord de cooperare intră în vigoare și produce efecte juridice începînd cu data semnării acestuia de către entitățile publice partenere și entitatea publică organizatoare.

**4.2.** Prezentul acord de cooperare se încheie pe o perioadă nedeterminată.

**4.3.** Modificarea și completarea acordului de cooperare se face numai prin voința părţilor exprimată în cadrul ședințelor Adunării reprezentanților și se formalizează prin acte adiționale semnate de toţi reprezentanţii entităţilor publice semnatare ale acordului de cooperare.

**4.4.** Repartizarea resurselor de audit pentru fiecare entitate publică parteneră se efectuează, anual, în temeiul unui act adițional la acordul de cooperare, în funcție de necesitățile exprimate de conducerea entităților partenere, agreate de către Adunarea reprezentanților.

**4.5.** Decizia entității publice partenere de retragere din acordul de cooperare se pune în aplicare începînd cu data de 01 ianuarie a anului următor comunicării entității publice organizatoare.

**4.6.** Încetarea acordului de cooperare se realizează cu acceptul tuturor entităţilor publice partenere. Pentru încetarea acordului de cooperare trebuie să existe decizia în acest sens a conducerii fiecărei entităţi publice partenere.

**4.7.** Retragerea entității publice organizatoare din acordul de cooperare este posibilă doar după încetarea acestuia.

**CAPITOLUL V**

**Prevederi financiare**

**5.1.** Cheltuielile privind organizarea şi funcţionarea activităţii de audit intern desfăşurată prin asociere sunt suportate de entitatea publică organizatoare și de entitățile publice partenere, cu respectarea principiului solidarității.

**5.2.** Fiecare entitate publică parteneră efectuează o contribuție financiară distinctă, în funcţie de numărul de om-zile de audit, care i-au fost prestate.

**5.3.** Costul unei om-zile de audit se stabilește prin decizia Adunării reprezentanților.

**5.4.** Entitatea publică parteneră achită contravaloarea misiunii de audit intern după finalizarea acesteia, în baza facturii emise de entitatea publică organizatoare.

**5.5.** Cheltuielile decontate de către entitatea publică organizatoare şi entităţile publice partenere includ:

a) cheltuielile aferente remunerării muncii auditorilor interni, care au realizat misiunile de audit intern;

b) cheltuielile pentru achitarea concediilor de odihnă, de studii și medicale, conform prevederilor actelor normative din domeniu;

c) obligaţiile către bugetul public național, rezultate în urma acordării drepturilor salariale;

d) cheltuielile privind deplasarea auditorilor interni pentru realizarea misiunilor de audit intern;

e) cheltuielile logistice, legate de organizarea și desfășurarea activității de audit intern;

f) cheltuielile privind dezvoltarea profesională continuă a auditorilor interni.

**CAPITOLUL VI**

**Confidențialitate**

**6.1.** Auditorii interni din cadrul subdiviziunii de audit intern păstrează confidențialitatea informaţiilor, datelor, faptelor și documentelor care se referă la activitatea entităţii publice partenere supusă auditului intern.

**6.2.** Entităţile publice partenere convin asupra respectării reciproce a confidenţialităţii în desfășurarea activităţii de audit intern şi în raportarea rezultatelor acesteia.

**6.3.** Pe toată durata acordului de cooperare, cît și după încetarea acestuia, entitatea publică parteneră nu solicită de la auditorii interni din cadrul subdiviziunii de audit intern date şi informaţii referitoare la celelalte entități publice partenere.

**6.4.** Divulgarea informaţiilor, datelor, faptelor sau documentelor care pot aduce prejudicii entităţilor publice partenere se sancționează potrivit legislației.

**CAPITOLUL VII**

**Forța majoră şi litigii**

**7.1.** Entităţile publice partenere și entitatea publică organizatoare nu răspund de executarea necorespunzătoare sau neexecutarea obligațiilor asumate, dacă acestea se datorează unei cauze de forță majoră.

**7.2.** Entitatea publică parteneră sau entitatea publică organizatoare care invocă forța majoră informează celelalte entități semnatare ale acordului, în termen de 3 zile, despre producerea evenimentului şi ia toate măsurile necesare în vederea reducerii consecinţelor acestuia.

**7.3.** Orice neînțelegere, care decurge din interpretarea sau din executarea prezentului acord de cooperare se soluționează pe cale amiabilă.

**7.4.** În cazul în care soluționarea neînțelegerii pe cale amiabilă nu este posibilă, litigiul va fi soluţionat de către instanţele competente.

Prezentul acord de cooperare conține un număr de \_\_\_ pagini și a fost încheiat în \_\_\_ exemplare, toate în original, cîte un exemplar pentru fiecare entitate publică parteneră, precum și un exemplar pentru entitatea publică organizatoare.

|  |  |  |
| --- | --- | --- |
| **Entitatea publică organizatoare** | |  |
| Denumire |  |
| Nume prenume reprezentant |  |
| Semnătura și ștampila |  |
| Data semnării |  |

|  |  |  |
| --- | --- | --- |
| **Entitatea publică parteneră** | |  |
| Denumire |  |
| Nume prenume reprezentant |  |
| Semnătura și ștampila |  |
| Data semnării |  |

|  |  |  |
| --- | --- | --- |
| **Entitatea publică parteneră** | |  |
| Denumire |  |
| Nume prenume reprezentant |  |
| Semnătura și ștampila |  |
| Data semnării |  |